《和李公择题相国寺坏壁山水歌》
宋代·刘攽

苍山本自千万丈，怪尔断落盈尺中。枯松挂崖正矫矫，白云出谷方溶溶。

忆昨高秋十日雨，百川涌溢腾蛟龙。丹青坏劫不可驻，金碧拂地俱成空。

人间流落万馀一，掇拾补缀几无从。当时画手合众妙，得此诚是第一工。

松阴行人何草草，秃帻小盖马色骢。长涂未竟不得息，啸歌正尔来悲风。

巨灵擘华疏黄河，夸娥移山开汉东。海波芥子互出没，大雄游戏神与通。

我今与君未尝觉，指视壁画将无同。新诗飘飘脱俗格，得閒会复来从容。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。